
Lehetőség vagy korlátozás - az internet az emberi jogok tükrében

Ahogy az embernek haladnia kell a korral, úgy az alapjogoknak (más néven az emberi jogoknak) is, ezt diktálja a megújulás eszméje, a folyton fejlődő technológiai vívmányok, az emberek mindennapi igényei, a modern kor legújabb életterének térhódítása. Ez a szabályozandó élettér, virtuális környezet nem más, mint az internet, jelenkorunk átka és áldása egyben, világunk talán legfiatalabb alapjoga. Megfoghatatlansága és körülhatárolhatatlansága újabb és újabb próbálkozásokat szül a világ különböző pontjain, definiálni, szabályozni kívánják, jogi színtérré alakítják a webet, így szankcionálhatóvá téve a világhálón elkövetett cselekmények legtöbbjét, mindezekkel együtt törekedve a harmonizációra a nemzetközileg elfogadott alapjogok tekintetében.
Jelen pillanatban is, jogi szempontból számos szabályozási forma létezik a világhálóra, azonban az eredmények azt mutatják, hogy idáig még nem sikerült mindenre kiterjedő szabályozást létrehozni egyik országban sem. A modernizáció eredménye – mind jogi, mind virtuális szempontból – az lett, hogy egyes országok kormányai felvetették az internet és az alapjogok összekapcsolásának lehetőségét azzal, hogy az internetet, mint alapjogot deklarálják.
Ez számos vitatható, fontos kérdést vet fel – vajon tényleg be lehet iktatni a különböző kultúrájú országok jogrendszerébe egy ilyen modern, eddig még fogalmilag sem létező szabályozást? És vajon valóban az internet az a jelenség napjainkban, melyet alapjoggá kellene emelni? Ha ez megvalósul, elindul-e egy olyan igény, lavinaszerű folyamat, mely hétköznapjaink eddig alapjoggá még nem emelt, de szerves elemeit kívánja ugyanilyen módon szabályozni?
A következőkben ezt a témát kívánjuk boncolgatni, és egy gondolkodásra késztető konklúziót levonni, az egyes országokban jelenleg érvényes jogesetekkel, felvetésekkel, valamint az alapjogok és az internet általános történetének, fejlődésének bemutatásával.



